CELEX: 62017TN0201
Language: el
Date: 2017-03-31 00:00:00
Title: Υπόθεση T-201/17: Προσφυγή-αγωγή της 31ης Μαρτίου 2017 — Printeos κατά Επιτροπής

29.5.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 168/30
            
         Προσφυγή-αγωγή της 31ης Μαρτίου 2017 — Printeos κατά Επιτροπής
   (Υπόθεση T-201/17)
   (2017/C 168/39)
   Γλώσσα διαδικασίας: η ισπανική
   
      Διάδικοι
   
   
      Προσφεύγουσα-ενάγουσα: Printeos, SA (Alcalá de Henares, Ισπανία) (εκπρόσωποι: H. Brokelmann και P. Martínez-Lage Sobredo, δικηγόροι)
   
      Καθής-εναγομένη: Ευρωπαϊκή Επιτροπή
   
      Αιτήματα
   
   Η προσφεύγουσα-ενάγουσα ζητεί από το Γενικό Δικαστήριο:
   
               —
            
            
               βάσει του άρθρου 266, πρώτο εδάφιο, ΣΛΕΕ και, επικουρικώς, βάσει των άρθρων 266, δεύτερο εδάφιο, 268 και 340, δεύτερο εδάφιο, ΣΛΕΕ και 41, παράγραφος 3, του Χάρτη των Θεμελιωδών Δικαιωμάτων της Ευρωπαϊκής Ένωσης, να υποχρεώσει την Επιτροπή στην καταβολή:
               
                           α)
                        
                        
                           χρηματικής αποζημιώσεως ποσού αντιστοιχούντος προς εκείνο των αντισταθμιστικών τόκων επί του ποσού των 4 729 000 ευρώ, με επιτόκιο ίσο προς το επιτόκιο το οποίο εφαρμόζει η Ευρωπαϊκή Κεντρική Τράπεζα στις βασικές πράξεις αναχρηματοδοτήσεως, προσαυξημένο κατά 2 ποσοστιαίες μονάδες, για το διάστημα μεταξύ 9ης Μαρτίου 2015 και 1ης Φεβρουαρίου 2017, ήτοι ποσό 184 592,95 ευρώ, ή, άλλως, με επιτόκιο το οποίο το Γενικό Δικαστήριο θα κρίνει κατάλληλο· και
                        
                     
                           β)
                        
                        
                           τόκων υπερημερίας επί του ποσού των αντισταθμιστικών τόκων που θα προκύψουν βάσει του προηγούμενου σημείου για το διάστημα μεταξύ 1ης Φεβρουαρίου 2017 και της ημερομηνίας αποπληρωμής από την Επιτροπή του ζητηθέντος ποσού βάσει του προηγούμενου σημείου σε εκτέλεση ενδεχόμενης αποφάσεως που θα κρίνει δεκτή την παρούσα προσφυγή-αγωγή, με επιτόκιο ίσο προς το επιτόκιο το οποίο εφαρμόζει η Ευρωπαϊκή Κεντρική Τράπεζα στις βασικές πράξεις αναχρηματοδοτήσεως, προσαυξημένο κατά 3,5 ποσοστιαίες μονάδες ή, άλλως, με επιτόκιο το οποίο το Γενικό Δικαστήριο θα κρίνει κατάλληλο·
                        
                     
         
               —
            
            
               επικουρικώς, βάσει του άρθρου 263 ΣΛΕΕ, να ακυρώσει την απόφαση της Επιτροπής της 26ης Ιανουαρίου 2017, περί αποδόσεως σε αυτήν αποκλειστικώς του ποσού του κεφαλαίου του αδικαιολογήτως καταβληθέντος προστίμου σε εκτέλεση της αποφάσεως Φάκελοι εξαιρουμένων των τόκων·
            
         
               —
            
            
               σε κάθε περίπτωση, να καταδικάσει την Επιτροπή στα δικαστικά έξοδα της παρούσας διαδικασίας.
            
         
      Λόγοι και κύρια επιχειρήματα
   
   Στο πλαίσιο της παρούσας διαδικασίας η προσφεύγουσα-ενάγουσα ασκεί, κυρίως, αγωγή αποζημιώσεως, με αίτημα τη χρηματική αποζημίωσή της η οποία αντιστοιχεί στο ποσό των τόκων τους οποίους η Επιτροπή όφειλε να της καταβάλει με την απόδοση του ποσού του κεφαλαίου του αδικαιολογήτως καταβληθέντος προστίμου σε εκτέλεση της αποφάσεως C (2014) 9295 τελικό της Επιτροπής, της 10ης Δεκεμβρίου 2014, σχετικά με διαδικασία εφαρμογής του άρθρου 101 ΣΛΕΕ και του άρθρου 53 της Συμφωνίας ΕΟΧ (AT.39780 — Φάκελοι) (στο εξής: απόφαση Φάκελοι), κατόπιν της ακυρώσεώς της με την απόφαση του Γενικού Δικαστηρίου της 13ης Δεκεμβρίου 2016, στην υπόθεση T-95/15, Printeos S.A. κ.λπ. κατά Επιτροπής (στο εξής: απόφαση Printeos). Επικουρικώς, η προσφεύγουσα-ενάγουσα ζητεί την ακύρωση της αποφάσεως της Επιτροπής, της 26ης Ιανουαρίου 2017, με την οποία απορρίφθηκε το αίτημά της περί καταβολής σε αυτήν των προαναφερθέντων τόκων.
   
               1.
            
            
               Προς στήριξη της αγωγής αποζημιώσεως, η προσφεύγουσα-ενάγουσα υποστηρίζει ότι η αξίωση χρηματικής αποζημιώσεως στηρίζεται στο άρθρο 266, πρώτο εδάφιο, ΣΛΕΕ, καθόσον η Επιτροπή εκτέλεσε ανεπαρκώς την ως άνω απόφαση Printeos, καθώς δεν της κατέβαλε τους αναλογούντες τόκους· επικουρικώς, στηρίζεται στα άρθρα 266, δεύτερο εδάφιο, και 340, δεύτερο εδάφιο, ΣΛΕΕ και 41, παράγραφος 3, του Χάρτη των Θεμελιωδών Δικαιωμάτων της Ευρωπαϊκής Ένωσης, για τη βλάβη που προκλήθηκε με την απόφαση Φάκελοι και λόγω της ανεπαρκούς εκτελέσεως της αποφάσεως Printeos.
               Υποστηρίζει συναφώς ότι η παράνομη πράξη της Επιτροπής στερείτο νομικής βάσεως διότι ο κανονισμός (ΕΚ, Ευρατόμ) 2342/2002 της Επιτροπής, της 23ης Δεκεμβρίου 2002, για τη θέσπιση των κανόνων εφαρμογής του κανονισμού (EK, Ευρατόμ) 1605/2002 του Συμβουλίου, για τη θέσπιση του Δημοσιονομικού Κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (ΕΕ 2002, L 357, σ. 1), τον οποίο επικαλείται η Επιτροπή στην απόφασή της της 26ης Ιανουαρίου 2017, είχε ήδη καταργηθεί, και διότι ο κατ’ εξουσιοδότηση κανονισμός (ΕΕ) 1268/2012 της Επιτροπής, της 29ης Οκτωβρίου 2012, σχετικά με τους κανόνες εφαρμογής του κανονισμού (ΕΕ, Ευρατόμ) 966/2012 του Ευρωπαϊκού Κοινοβουλίου και του Συμβουλίου για τους δημοσιονομικούς κανόνες που εφαρμόζονται στον γενικό προϋπολογισμό της Ένωσης (ΕΕ 2012, L 362, σ. 1) πρέπει να θεωρηθεί αντίθετος προς τα άρθρα 266 και 340 ΣΛΕΕ, 41, παράγραφος 3 και 47 του Χάρτη των Θεμελιωδών Δικαιωμάτων της Ευρωπαϊκής Ένωσης.
            
         
               2.
            
            
               Προς στήριξη του επικουρικού αιτήματος ακυρώσεως, η προσφεύγουσα-ενάγουσα υποστηρίζει ότι η απόφαση της Επιτροπής της 26ης Ιανουαρίου 2017 στηρίζεται σε ήδη καταργηθείσα νομική βάση, η οποία δεν είχε εφαρμογή, και ότι, σε κάθε περίπτωση, έπρεπε να θεωρηθεί παράνομη, προβάλλοντας επίσης σχετική ένσταση ελλείψεως νομιμότητας.